Amazon India xaridorga 340 dollarlik smartfon o‘rniga g‘isht jo‘natdi

Hindistonlik Maninder Valia o‘zining Facebook’dagi sahifasiga g‘isht parchasining suratini joylashtirdi — muallifning qayd etishicha, buni unga Amazon kompaniyasining mahalliy bo‘linmasi OnePlus One smartfoni o‘rniga yetkazib bergan. Bu haqda “Korrespondent.net” xabar bermoqda.

TechTimes nashrining qayd etishicha, g‘isht qurilmaning original qutisi ichida bo‘lgan, ayni vaqtda jo‘natmaning qadog‘ida pochta tasmasi qirqilganini bildiruvchi belgilar ochiq ko‘rinib qolgan.
Aslida g‘isht o‘rnida qiymati 340 dollarga teng, ichki xotirasi 64 gigabaytga teng qora rangli OnePlus One smartfoni bo‘lishi kerak edi. Amazon India vakillari o‘g‘irlikni amalga oshirgan shaxsni izlab topishga va’da berdi.